Imtella' Lulju 6, 2021 Rapport: Andrea Rossitto Il-kantanta u żeffiena Taljana Raffaella Carrà kienet unika għal diversi raġunijiet. Malli tħabbret il-mewt tagħha , bosta ddeskrivewha bħala ikona tat-televixin Taljan u mhux biss. Dejjem bi tbissimha fuq fommha, Carrà serqet il-qlub ta' bosta. Bil-preżenza tagħha biss, kellha s-setgħa li titrażmetti enerġija u allegrija liema bħalhom fost il-pubbliku. Raffaella Carrà ma kisbitx suċċess kif ġieb u laħaq. Xammret il-kmiem b'imħabba kbira lejn xogħolha u qatt ma beżgħet tkun differenti. Kellha kunfidenza biex tbigħ u dejjem ħassitha libera li tesprimi ruħha kif tħossha komda, fosthom bl-ilbies li fi kliem uħud kien oxxen għal żmienha. F'dan l-isfond, f'kummenti lil tvm.com.mt Fabrizio Foni, li jgħallem it-Taljan fl-Università ta' Malta faħħar lil Carrà talli minkejja l-ilbies meqjus bħala mqaċċat iżżejjed għal żmienha rnexxielha tiġbed is-simpatija ta' kważi kważi kulħadd. Dr Foni spjega li Carrà kienet l-ewwel persuna li waqt xandira fuq it-televixin Taljan dehret b'żokortha mikxufa. Fl-1970, waqt il-programm 'Canzonissima', l-ilbies ta' Carrà qajjem agħa sħiħ. Stil, li fi kliem Dr Foni ma kienx normali għas-sebgħinijiet. Dr Foni żied jgħid li sena wara, fl-1971, Carrà ma beżgħetx tkompli tħossha libera u reġgħet spiċċat fuq fomm kulħadd minħabba ż-żifna 'Tuca Tuca'. Żifna, meqjusa bħala oxxena mill-Knisja u mir-RAI, u li saħansitra spiċċat iċċensurata. Carrà kienet titħaddet bi Spanjol mexxej u kienet midħla sew anki tal-lingwa Ingliża. B'hekk, apparti fl-Italja, Dr Foni spjega li l-kanzunetti tagħha kisbu suċċess enormi kważi kważi mal-erbat irjieħ tad-dinja, b'mod speċjali fir-Renju Unit, fi Spanja u fl-Amerika Latina. Fl-aħħar sigħat kienu bosta dawk li b'qalbhom maqsuma sellmu l-memorja ta' Raffaella Carrà, fosthom il-preżentatriċi Maria De Filippi li fissret b'diqa li l-mewt ta' Carrà xxukkjata mmens għax kienet bħal sajjetta fil-bnazzi. Fost ir-ruxmata kitbiet fuq Twitter, jispikka dak tal-President Taljan Sergio Mattarella, li ddeskriva lil Carrà bħala persuna eleganti, ġentili u ottimista. Raffaella Carrà rifset l-għatba tal-gżejjer Maltin ukoll. Fost l-oħrajn, kienet fost id-diversi artisti ta' kalibru li taw il-ħajja lit-Teatru Astra f'Għawdex.